एन्फा बैठक : चर्काचर्कीपछि अध्यक्ष बैठकबाट बाहिरिए
अखिल नेपाल फुटबल संघ (एन्फा) का अध्यक्ष कर्माछिरिङ शेर्पा वाग्मती प्रदेश फुटबल संघको तदर्थ कमिटी गठन, आन्तरिक लेखापरीक्षणको रिपोर्ट सार्वजनिक नगरेको, बिना छलफल र एजेन्डा निर्णयलाई माइन्युटमा घुसाइएको विषयमा चर्काचर्की परेपछि सोमबार कार्यसमिति बैठक नसकिँदै बाहिरिएका छन् ।
काठमाडौँ — अखिल नेपाल फुटबल संघ (एन्फा) का अध्यक्ष कर्माछिरिङ शेर्पा वाग्मती प्रदेश फुटबल संघको तदर्थ कमिटी गठन, आन्तरिक लेखापरीक्षणको रिपोर्ट सार्वजनिक नगरेको, बिना छलफल र एजेन्डा निर्णयलाई माइन्युटमा घुसाइएको विषयमा चर्काचर्की परेपछि सोमबार कार्यसमिति बैठक नसकिँदै बाहिरिएका छन् ।विधान संशोधनको एजेन्डामा बैठक प्रवेश गरेलगत्तै ‘महत्त्वपूर्ण काममा जाने’ भनेर बैठक छाडेका अध्यक्ष शेर्पा बौद्धमा आयोजित एक फुटसल प्रतियोगितामा पुरस्कार वितरण गर्न पुगेका थिए । एन्फाको १९ औं साधारणसभा मंगलबार हुँदै छ ।त्यसकै सम्बन्धमा छलफलका लागि अघिल्लो दिन (सोमबार) कार्यसमिति बैठक बसेको हो । यसपालि साधारणसभामा फिफाको निर्देशन र राष्ट्रिय खेलकुद विकास ऐन २०७६ अनुसार एन्फाको विधानमा व्यापक संशोधन प्रस्ताव गरिएको छ । तर, त्यही विधान संशोधनबारे छलफल हुनुअघि अध्यक्ष शेर्पा बैठक छाडेर एन्फा कम्प्लेक्सबाट बाहिरिएका हुन् । उनी ‘बैठकमा बाँकी छलफल वरिष्ठ उपाध्यक्षले सम्हाल्ने’ भन्दै निस्किए । अध्यक्ष बैठक छाडेर हिँडेको पहिला कहिल्यै नदेखेको एन्फाका पदाधिकारीहरूले बताए ।‘महत्त्वपूर्ण छलफल बाँकी छ, नजानुहोस् भन्दा उहाँ एक घण्टामा आउँछु भनेर निस्किनुभयो,’ वरिष्ठ उपाध्यक्ष पंकजविक्रम नेम्बाङले भने । निर्वाचित १७ सदस्यीय कार्यसमितिसँगै मनोनीत र आमन्त्रित पदाधिकारीसहित करिब तीन दर्जन सहभागी बैठक अध्यक्ष बाहिरिएपछि पनि झण्डै ४० मिनेट चलेको थियो । उपाध्यक्ष वीरबहादुर खड्काले भने, ‘विधानको एजेन्डामा आउनेबित्तिकै अध्यक्षज्यू बैठक छाडेर हिँडनुभयो । विधानको महत्त्व बुझ्नुपर्ने हो तर, त्यही बेला उहाँ किन हिँड्नुभयो भन्ने थाह भएन ।’ एन्फाका प्रवक्ता किरण राईले भने, ‘अध्यक्षज्यू अर्को बैठकमा जाने भनेर निस्किनुभयो । त्यसपछि वरिष्ठ उपाध्यक्षज्यूले बैठकको नेतृत्व गर्नुभयो ।’बैठकबाट बाहिरिएपछि अध्यक्ष शेर्पा क्याप्टेन विजय लामाको निमन्त्रणा स्विकार्दै एरिना फुटसलमा आयोजित प्रतियोगितामा पुरस्कार वितरण गर्न पुगेका थिए । उनीसँगै केन्द्रीय सदस्यहरू पेमा डोल्मा लामा र रत्नकुमार श्रेष्ठ पनि बैठक छाडेर फुटसलमा अतिथि बन्न पुगेका थिए । त्यसअघि दिउँसो २ बजे बोलाइएको बैठकमा केही पदाधिकारी र अध्यक्षबीच चर्काचर्की नै परेको थियो ।एन्फाले गत साता हेटौंडामा बोलाएको वाग्मती प्रदेशको भेलामा १३ जनाले अध्यक्षमा दाबी गरेपछि प्रदेशको तदर्थ समिति गठन गर्न सकेको थिएन । त्यो भेलामा पछि ११ जिल्लामध्ये ८ जिल्लाले काठमाडौं जिल्ला फुटबल संघका अध्यक्ष विराटजंग शाहीलाई अध्यक्षमा प्रस्ताव गरेको थियो । तर, उनको नेतृत्वमा कमिटी गठन गर्न एन्फा प्रतिनिधि पूर्णमान चित्रकार तयार भएनन् । त्यसैले चित्रकारले प्रतिवेदन प्रस्तुत गरेपछि कार्यसमिति बैठकमा चर्काचर्की परेको थियो ।एन्फाका पूर्वकोषध्यक्ष रहेका शाही प्रदेशको नेतृत्वमा बस्न अयोग्य भएको दाबी गर्दै बैठकमा अध्यक्ष शेर्पाले भने, ‘विराट राष्ट्रिय खेलकुद परिषदका कर्मचारी (प्रशिक्षक) हुन्, खेलकुद ऐनअनुसार उनी संघमा बस्न पाउँदैनन् । उनको नाममा राखेपमा ७ करोड पेश्की पनि । त्यसैले उनी संघमा बस्न योग्य छैनन् ।’राखेपको प्रशिक्षकबाट पुसमै राजीनामा दिइसकेका शाहीबारे अध्यक्षको भनाइको प्रतिवाद गर्दै उपाध्यक्ष खड्काले भने, ‘त्यो पेश्की व्यक्तिगत होइन, संस्थागत (एन्फाको) हो । पेश्की भएको भए पछिल्लो चुनावमा उहाँ एन्फा उपाध्यक्षमा कसरी उम्मेदवार हुन पाउँथ्यो ? राखेपको तलब खाइरहेका राजेश मानन्धर खेलाडी संघका अध्यक्ष हुन् । विधानले तटस्थ हुनुपर्छ भने पनि संकटा क्लबका अध्यक्ष इन्द्रमान तुलाधर एन्फाका महासचिव छन् । उनीहरूलाई चाहिँ त्यो नियम (खेलकुद ऐन) नलाग्ने ?’उपाध्यक्ष खड्काको प्रश्नमा अध्यक्षले शेर्पा जवाफ नै नदिई बैठकबाट बाहिरिएको सहभागीले बताए । अध्यक्ष शेर्पाले वाग्मती प्रदेश संघ गठनको जिम्मा आफैंले लिने बताए र केही पदाधिकारीले असहमति जनाएपछि बहुमतबाट निर्णय गराए । जबकि एन्फाकै विधानमा एन्फाको प्रतिनिधिले कमिटि गठन गर्न नसके कार्यसमितिले गर्ने प्रष्टै लेखिएको छ । त्यसबारे पनि अध्यक्षले जवाफ दिएनन् । खड्काले एन्फा मुख्यालयको २ करोड ५१ लाख रुपैयाँको योजनालाई टुक्र्याएर ६ वटा ठेकेदार कम्पनीबाट काम गराएर नेतृत्वले भ्रष्टाचार गरेको आरोप लगाए ।बैठकमा सहभागी फ्रेन्ड्स क्लबका अध्यक्ष राजीवराज पौडेलले एन्फाले आन्तरिक लेखापरीक्षण प्रतिवेदन लुकाएको आरोप लगाउँदै भने, ‘पारदर्शिता, विकेन्द्रीकरण, सामूहिक नेतृत्व भनेर हामीले उहाँहरूलाई एन्फाको नेतृत्वमा पुर्‍याएको थियौं । आज त्यो देखिएन । सबै प्वाल परिसकेको छ । सीईओ नियुक्ति खोइ ? आर्थिक रिपोर्ट किन लुकाइन्छ ? आर्थिक नियमावलीअनुसार अडिट एन्ड कम्प्लायन्सको डीडीआर खोइ ? यसरी आफ्नो कमजोरी ढाकछोप गर्नका लागि लेखापरीक्षण प्रतिवेदन लुकाउन मिल्दैन ।’ अडिट कमिटीका संयोजक दीपक खातीले आफ्नो कमिटीलाई एन्फाले असहयोग गरेको, विधि र विधानअनुसार स्वतन्त्रपूर्वक काम गर्न नदिएको आरोप लगाए ।